Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 203/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„Patatas de Prades“ / „Patates de Prades“

ELi nr: PGI-ES-0232-AM01 – 11.5.2021

KPN ( ) KGT (X)

1. [KPN või KGT] nimetus(ed)

„Patatas de Prades“ / „Patates de Prades“

2. Liikmesriik või Kolmas Riik

Hispaania

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstav toode on „Kennebeci“ kultivari Solanum Tuberosum L liigi mugul, ette nähtud inimtoiduks, mõõtmetega 40—80 mm, erandjuhtudel ka kuni 100 mm.

Kartul on väga sileda, kõva ja tugeva koorega, seest valkjas, tihke ning jahuse tekstuuriga, magusa järelmaitse ja kerge kastanilõhnaga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

___

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid, alates kasvatamisest (mis algab seemnekartuli hankimisest) kuni ettevalmistamise ja pakendamiseni, toimuvad määratletud geograafilises piirkonnas.

Põllukultuuri kasvatamine:

protsess algab „Kennebeci“ sordi seemne hankimisega. See sort on väikse saagikusega, kuid kvaliteetne.

Mahapanek algab aprillis ja seemnekartul pannakse vagudesse. Vaod aetakse kinni, moodustades vaoharja, kus taim kasvab.

Saagi koristamine:

kartuleid korjatakse käsitsi ja mitte varem kui augusti või septembri lõpus, sest taimed närtsivad tavaliselt iseenesest augustis. Saagikoristus toimub ülima ettevaatlikkusega ning seda alustatakse kaks nädalat pärast taime närtsimist. Siis on mugula koor piisavalt tugev, et kartuli kvaliteet püsiks ja kartul oleks paremini kaitstud vigastuste eest pakendamisel ning säiliks paremini.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud geograafilise tähisega kartuleid müüakse õhku läbilaskvates paberikottides mahutavusega 1–5 kg.

3.6. Sellise toote märgistamise erieeskirjad, millele registreeritud nimetus viitab

Turule saatmisel peab kaitstud kartulitel olema märgistus, millel on selgelt näha kohustuslik kaitstud geograafilise tähise nimi ja logo ning ELi kaitstud geograafilise tähise logo. Kaitstud geograafilise tähisega „Patatas de Prades“ hõlmatud kartulite pakendil peab olema ka KGT reguleeriva asutuse poolt heaks kiidetud number.

4. Geograafilise piirkonna täpne määratlus

Kaitstud geograafilise tähisega kartulite „Patatas de Prades“ tootmispiirkond asub Kataloonia autonoomses piirkonnas Tarragona provintsis Baix Campi piirkonnas Pradesi, Capafontsi, La Febró ja Arbolí haldusüksustes.

Ettevalmistus- ja pakendamispiirkond on sama mis tootmispiirkond.

5. Seos geograafilise piirkonnaga

Ajalooline seos

Emili Morera Llauradó, kes kirjutas 19. sajandi lõpupoole kartulikasvatuse pikaajalistest traditsioonidest kõnealuses kaitstud piirkonnas, põhjendas mugulate head kvaliteeti kohaliku kliimaga ja kartulipõldude kõrgusega merepinnast.

José Ruy Fernández (1920) kirjutas Villa de Pradese kohta, et selle suurim väärtus on kartulid, mis on parimad ja mida ei hinnata seetõttu mitte ainult Kataloonias, vaid kogu Hispaanias, sest lisaks sellele, et need on esmaklassiline toiduaine, on nad ka suurepärase maitsega ja muredad. Seepärast on need kartulid igal turul väärt kõrgemat hinda kui konkurentkartulid.

Looduslik seos

Pradese mägede soodne asukoht ja iseloomulikud geograafilised tingimused (1 000 meetrit üle merepinna; väga viljakad kergelt happelised liiva- ja ränimullad, vähe sademeid, üsna madal temperatuur ja niisked meretuuled) mõjuvad mugulate kvaliteedile soodsalt. Need tingimused tähendavad järgmist.

Taimel on pikem kasvutsükkel. See võimaldab ainult ühte saaki aastas, mistõttu on mugulad on tahkemad ja suurema kuivainesisaldusega.

Pradesi piirkonnas kasvatatud kartulil on väga sile ja veatu koor, mis eristab seda mujal kasvatatud sama sordi kartulist.

Mugulaid säilitatakse loomulikes tingimustes, heakskiidetud ladudes, ilma idanemisvastaseid aineid või muid kartuli loomulikku säilimist mõjutavaid vahendeid kasutamata.

Eespool kirjeldatust võib järeldada, et orograafilised tingimused (täpsemalt kõrgus merepinnast), mullaomadused (seda tüüpi põllukultuuri puhul otsustava tähtsusega) ning kliima koos kartulikasvatamise traditsioonide ja kohalike talupidajate kogemustega annavad tootele „Patatas de Prades“ iseloomulikud kvaliteediomadused.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Ajakohastatud tootespetsifikaat on muutmisprotsessi ajal kättesaadav aadressil http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-patates-de-prades-modificacion-menor-es.pdf

ja see avaldatakse heakskiitmise järel aadressil

http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/.

(1) ELT L 179, 19.6.2014, lk 17.